Morten Helveg Petersen (RV), 2009-01-22:
Finanskrisen raser over hele kloden, verdensøkonomien er i egentlig recession, og regeringer og parlamenter i alle lande forsøger at forholde sig til, hvordan de kan imødegå den her krise, og finde hver deres svar på, hvad der nu i en national sammenhæng må være de rigtige ting at gøre.
For Det Radikale Venstres vedkommende er det her jo klart udtryk for, at der er brug for mere internationalt samarbejde, hvad angår generel økonomisk politik.
Andetsteds her i huset er der en høring om euroen i dag, og som vi ser det, illustrerer den her krise med al ønskelig tydelighed, hvor sammenhængende økonomierne efterhånden er blevet, hvor højt tempoet er på de finansielle markeder og dermed også, hvor stort behovet er for et tæt og forpligtende samarbejde.
I Det Radikale Venstre finder vi, at der er et reelt problem med hensyn til kreditklemmen, altså det forhold, at bankerne søger at reducere deres balancer i så stort omfang, at det går ud over helt almindelige sunde projekter ude i erhvervslivet, skaber usikkerhed i forhold til forbrugere og husejere og i det hele taget påvirker økonomien generelt.
Så vores udgangspunkt for forhandlingerne her har været, at der er et reelt problem med hensyn til kreditklemmen, som vi skal søge at adressere.
Vi stillede før forhandlingerne vores eget forslag om at etablere, hvad vi kaldte et udviklingsselskab.
Vi forsøgte at spille ind med, at et sådant udviklingsselskab passende kunne ligge i Nationalbanken med det formål bl.a. at investere i den finansielle sektor, således at der var en høj grad af sikkerhed for, at bl.a. nogle af de strukturtilpasninger, som finder sted i sektoren, kunne gennemføres, samt at man også kunne have en meget bred vifte af instrumenter til rådighed i et sådant udviklingsselskab.
Det var der ikke tilslutning til, og det er så det.
Vi vælger at gå ind og tage et medansvar for pakken her, fordi vi synes, der er meget fornuft i den, og vi synes, at den grundlæggende filosofi om at forsøge at skabe noget luft i bankernes udlånspolitik er et rigtigt grundlag for pakken.
Så er vi også meget optaget af - hvad der også er udførligt beskrevet i lovforslagene, vi behandler her i dag - at der løbende skal redegøres for, hvordan de her penge bliver lånt videre ud, og hvordan de bliver bragt i anvendelse derude.
Jeg kan godt sige her til ministeren og til regeringen, at vi fra Det Radikale Venstres side vil gøre meget ud af at overvåge nøje og løbende, om det her er noget, der virker efter hensigten.
Det er klart, at når det drejer sig om så store summer, som vi taler om her, så har Folketinget og offentligheden generelt en stor og vigtig rolle med hensyn til at gå ind og vurdere, om tingene virker efter hensigten, om den her kreditpakke nu virker, som den skal.
Så vi lægger stor vægt på det, der står i pakken om løbende afrapporteringer, om redegørelser og mulighederne for løbende at vurdere, om de her penge nu også kommer ud at arbejde, som de skal.
Så er der et par øvrige punkter, jeg lige vil slå ned på, og som vi interesserer os særligt for fra Det Radikale Venstres side.
Vi synes, det er fornuftigt, at afviklingsselskabet nu får et nyt instrument med hensyn til muligheden for at kunne give et kontant beløb, ifald at et institut ville overtage et andet nødlidende institut.
Det er igen en øget fleksibilitet med hensyn til de værktøjer og redskaber, som der nødvendigvis må være, når man skal adressere situationer, der udvikler sig løbende.
Vigtigheden af, at Finanstilsynet styrkes, har været nævnt af andre ordførere tidligere.
Når man kigger i bakspejlet, må man sige, at er det oplagt, og at der har været brug for det.
Vi er glade for, at det indgår med så betydelig vægt i pakken, som tilfældet er, at vi styrker Finanstilsynet med deraf følgende øgede muligheder for at vurdere, om sektoren udvikler sig ordentligt.
Så har vi for vores vedkommende lagt særlig vægt på eksportspørgsmålet, og vi er rigtig glade for, at der sideløbende med de her lovforslag kommer et aktstykke om en eksportlåneordning.
Vi ser, hvordan virksomhederne har svært ved at opnå finansiering i forbindelse med deres eksportforretninger, og det er noget, der virkelig kommer til at kunne mærkes på beskæftigelsen, hvis virksomhederne ikke kan eksportere, i det omfang de i øvrigt ellers gerne ville.
Derfor tror vi, at det er fantastisk vigtigt, at eksportdelen er kommet med i pakken her.
Så skal jeg for god ordens skyld sige, at vi afviser Enhedslistens beslutningsforslag - vi er med i pakken og tager selvfølgelig medansvar for den.
Jeg kan forstå, at regeringen også lægger op til, at man vil rundt i landet og diskutere med virksomheder, regioner og andre gode mennesker om, hvordan den økonomiske udvikling i øvrigt tegner sig, Der vil jeg bare sige til regeringen, at det deltager vi da rigtig gerne i - både den generelle diskussion og den her form for økonomiske dannelsesrejse, eller hvad det er, regeringen lægger op til her.
Vi er samtidig optaget af, at generel økonomisk politik og dansk økonomi er så holdbar som muligt.
Det er det bedste værn mod ustabilitet og kriser også fremover.
Alt det her for at sige, at Det Radikale Venstre tager et medansvar for den kreditpakke, som vi behandler her i dag, og vi glæder os til udvalgsbehandlingen.